钦定古今图书集成/明伦汇编/官常典/第508卷 > 武英
## 钦定古今图书集成/明伦汇编/官常典/第508卷 > 武英

按《宋史任福传》：“英字汉杰，太原人。父密，随刘继元归
朝，仕至侍禁，镇定同巡检，与契丹战没于望都，赠西
京左坊使，录英为三班借职，以右班殿直为忻代州
同巡检。会州将出猎，因留帐饮，英曰：‘今空郡而来，万
一敌乘间入城，奈何’？既而敌百馀骑果入寇，英领众
左右驰射，悉擒获之。以功迁左班殿直，监雄州榷场”，
改右侍禁、阁门祗候，为环州都巡检使，徙洪德砦主，
又徙庆州柔远砦。元昊寇延州，英主兵攻后桥以分
敌势。擢内殿承制、环庆路驻泊都监。破党平族。又从
任福破白豹城，迁礼宾副使，寻兼泾原行营都监。与
任福合诸将战张家堡，斩首数十百，敌弃羊马伪遁，
诸将皆趋利争进，英以为前必有伏，众不听，已而伏
发。福等既败，英犹力战，自辰至申，矢尽遇害。赠邢州
观察使，录其子三班奉职。

===王凯===按《宋史王全斌传》：“‘全斌曾孙凯，字胜之，祖审钧，尝为
永兴军驻泊都监，以击贼死，遂家京兆，饶于财。凯散
施结客，日驰猎南山下，以践蹂民田，捕至府。时寇准
守长安，见其状貌，奇之，为言全斌取蜀有劳，而审钧
以忠义死，当录其孤’。遂以为三班奉职，监凤翔盩厔
税，历左右班殿直，监益州市买院、庆州合水镇兵马”
监押，监在京草场。先是，守卒扫遗秆自入，凯禁绝而
众欲害之。事觉，他监官皆坐故纵，凯独见免。自右侍
禁、雄州兵马监押擢阁门祗候、定邢赵都巡检使。元
昊反，徙麟州都监。尝出双烽桥、染枝谷，遇夏人，破之。
又破庞青、黄罗部，再战于伺候烽，前后斩首三百馀
级，获区落马牛、橐䒷、器械以数千计。夏人围麟州，乘
城拒斗，昼夜三十一日始解去。特迁西头供奉官，代
迁，边寇犹钞掠，以为内殿崇班、麟州路缘边都巡检
使，与同巡检张岊护粮道于青眉浪。寇猝大至，与岊
相失，乃分兵出其后，夹击之，复与岊合，斩首百馀级。
又入兔毛川，贼众三万，凯以兵六千陷围，流矢中面，
斗不解，又斩首百馀级，贼自蹂践死者以千数。迁南
作坊副使，后为并、代州钤辖，管勾麟府军马事。夏人
二万寇青塞堡，凯出鞋邪谷，转战四十里，至杜川，
大败之，复得所掠马牛以还。经略使明镐言凯在河
外九年有功，遂领资州刺史。久之，召还，未及见，会甘
陵盗起，即命领兵赴城下。贼平，拜泽州刺史、知邠州。
未几，为神龙卫四厢都指挥使、泽州团练使，历环庆
并代定州路副都总管，捧日天武四厢、绵州防御使，
累迁侍卫亲军步军副都指挥使、泾州观察使，又徙
秦凤路。辞日，帝谕以“唃氏木征，交易阻绝，颇有入寇
之萌，宜安静以处之。”凯至，与主帅以恩信抚接，遂复
常贡。召拜武胜军节度观察留后、侍卫亲军马军副
都指挥使。卒，年六十六，赠彰武军节度使，谥庄恪。凯
治军有纪律，善抚循士卒，平居与均饮食，至临阵，援
枹鼓毅然不少假，故士卒畏信，战无不力，前后与敌
遇，未尝挫衄。《兔毛川》之战，内侍宋永诚哭于军中，凯
劾罢之。尤笃好于故旧。子缄。